**Hévíz Város Önkormányzata**

**Papp Gábor Polgármester Úr**

Hévíz

Kossuth L. u. 1.

8380

Tárgy: Javaslattétel 2015. évi munkaterv előkészítéséhez

**Tisztelt Papp Gábor Polgármester Úr!**

**Tisztelt Képviselő Testület!**

Örömmel vettük megkeresésüket az Önkormányzat 2015. évi munkatervéhez javaslatok megfogalmazásához.

A Hévíz TDM Egyesület az év folyamán feljegyzi a Tourinform Iroda vendégeitől beérkező igényeket, valamint gyűjti mindazon észrevételeket, melyeket tagjai fogalmaznak meg a vendégelégedettség növelése érdekében. Az idei évben az ilyen jellegű javaslatok gyűjtése céljából egy kérdőívet is kiküldtünk egyesületünk tagjai számára, elsősorban szervezetünk jövőbeli céljainak körvonalazása érdekében.

Az alábbiakban azon javaslatokat szeretném felvázolni, melyeket részben az összegyűjtött észrevételek, részben a napi munkánk során tapasztaltak alapján állítottunk össze.

Aktív kikapcsolódással összefüggésben felmerült javaslatok:

* a városon belüli kerékpáros közlekedés megkönnyítése érdekében szeretnénk javasolni, ajánlott kerékpáros útvonal valamint gyalogos városnéző útvonal kijelölését (meglévő kerékpárutak irányából az egyes látnivalók, pl: Római kori Romkert, Árpád kori templom, valamint a városközpontban található intézmények, pl: Tófürfő Főbejárat, Könyvtár, Tourinform Iroda, Ivókút irányába)
* ugyanezen ajánlott útvonalak mentén a kerékpáros turistákat útbaigazító táblák elhelyezése is javasolt, hogy akár Alsópáhok, akár Keszthely irányából, a kerékpárúton érkező vendégek könnyen eljussanak egy-egy belvárosi úti célhoz, látnivalóhoz
* a HeBi kerékpárok kapcsán felmerült további dokkoló állomás kiépítése az Ady Endre utca és Vörösmarty utca csatlakozásának közelében
* több javaslat is érkezett hozzánk azzal kapcsolatban, hogy szívesen fogadnának a vendégek olyan sportközpontot, melyben lehetőségük nyílik a fedett térben történő sportolási lehetőségre (pl.: bowling, teke, esetleg pentange pálya kialakítása, fallabda vagy egyéb beltéri sportpálya)

Berki sétaúttal és a Hévíz Patakkal összefüggésben felmerült javaslatok:

* sajnálatos, hogy a Berki sétaút karbantartása, gondozása nem megoldott, így javasolt ennek a kérdésnek a rendezése
* felmerült a Berki sétaút patak parti szakaszának bővítése további szolgáltatásokkal, mint padok, pihenők, szemetes kukák, esetleg informatív táblák az élővilágról, szükség esetén korlát vagy világítás felszerelése

A városi programokkal kapcsolatban felmerült javaslatok:

* a vendégek nagyon örülnek a város által nyújtott számos, változatos programlehetőségnek, de többen is hiányolják a korábban megszokott folklór vagy fúvószenei fesztiválokat, a népzenei ill. néptánc csoportokat felvonultató programokat, mely programok leginkább a kora tavaszi, illetve az őszi kúra szezonban tölthetnének be hiánypótló szerepet, hiszen ekkor van itt, az erre a programlehetőségre fogékony idősebb, német nyelvterületről érkező vendégkör

A vendégek biztonságos közlekedésével összefüggésben felmerült javaslatok:

* az idős, mozgásszervi panaszokkal rendelkező vendégek érdekében felmerült egy helyi járatú, alacsony padlós kisbusz működtetése
* biztonságos járda kiépítése a Dobogómajor irányába

A vendégek által megfogalmazott javaslatok több ponton is egybecsengenek az Önkormányzat fejlesztési elképzeléseivel, ezért bízom benne, hogy lesz mód a felvetett témákat az Önkormányzat 2015. évi munkatervében is megvitatni.

A további együttműködés reményében,

tisztelettel:

Hévíz, 2014. november 10.

-------------------------------------------------------------

Horváth Orsolya

elnök